Torvet ved Christianshavns metrostation har længe været samlingssted for mange af byens hjemløse. Mandag aften blev det også gerningsstedet for en voldsom episode, hvor en gruppe hjemløse danskere og en gruppe romaere røg i totterne på hinanden. Det hele blev filmet af Marlene Malle Granild, som jævnligt dokumenterer livet som hjemløs på torvet.

Klik her og se mere tv på localeyes.dk

I videoen fremgår det, at flere mænd er involveret i slagsmålet, hvor både knytnæver, spark og flasker flyver gennem luften mellem de to parter.

Hos Københavns Politi fortæller vagtchef, Thomas Tarpgaard, at de ikke ved, hvad der forårsagede urolighederne på torvet.

»Vi får en anmeldelse klokken 18.52 igår, hvorefter vi er ude til noget uorden ved Christianshavns Torv. Her anholdte vi én mand, som ikke var dansk statsborger, i forbindelse med en voldsepisode. Han er sigtet for straffelovens paragraf 244 - den milde voldsparagraf. Nu foregår der en efterforskning, hvor videoovervågning fra stedet skal ses igennem,« siger Thomas Tarpgaard.

Videoen af voldsepisoden er blevet set næsten 50.000 gange og er siden tirsdag aften gået viralt på Facebook. Videoen er nu også blevet genstand for videre efterforskning hos politiet. Det fortæller central efterforskningsleder hos Københavns Politi, Arron Newman, der efterforsker episoden.

»Jeg kan bekræfte, at der har været en episode med uorden, hvor en enkelt person er blevet anholdt og sigtet for vold, men som nu ikke er i vores varetægt længere. Vi efterforsker lige nu omtalte video af episoden, hvor det ser ud til, at der er tale om mere end ét tilfælde af vold. Vi søger nu flere af de involverede gerningsmænd,« forklarer Central Efterforskningsleder, Arron Newman, fra Københavns Politi. Han fortæller også, at politiet generelt ikke oplever problemer og sammenstød mellem romaer og hjemløse i gadebilledet.

»Nej, det er ikke noget, vi normalt ser til hverdag,« siger Arron Newman, fra Københavns Politi.

Utryghed hos danske hjemløse

Efter slagsmålet blev én sigtet i sagen, men ifølge Marlene Malle Granild har den pågældende person siden befundet sig på Christianshavn Torv flere gange. Det fortalte hun tirsdag eftermiddag, da hun på sin Facebook lagde en liveoptagelse op.

»Politiet har lige været og fjerne vores overfaldsmand, og bum: nu er han her igen. Nu skal jeg ringe til politiet hvert femte minut? Det kan simpelthen ikke være rigtigt. Det her er ikke, hvad der skaber tryghed i samfundet. Vi føler os utrygge ved, at ham, der slår Thomas i hovedet med to flasker, sidder lige ved siden af nu.«

Kort tid efter lagde Marlene Malle Granild endnu en liveoptagelse på Facebook op, hvor hun fortalte, at manden nu var blevet smidt væk af en anden person. Hun fandt dog også plads til at kritisere politiet:

»Jeg har talt med den dummeste panser i dag. Ingen sympati for os. Han sagde, at han skal have lov til at være her. Næste gang han kommer, så er det ikke panserne, jeg ringer til. Nu er det nok. Jeg skal fucking ikke være utryg her, og jeg skal ikke slås ned med flasker her,« fortalte Marlene Malle Granild.

Romaer fylder mere i København

I de seneste uger har romaer og østeuropæiske pantsamlere flere gange tiltrukket sig medierne og politikernes opmærksomhed.

I sommermånederne kommer flere østeuropæere mod Norden for at samle pantflasker i byerne og til landets mange festivaler. De mange såkaldte ‘romalejre’ var senest i fokus, da det kom frem, at kirkepersonalet i Trinitatis Kirke i København hver morgen rydder op efter overnattende romaer ved Rundetårn. Situationen er så slem, at medarbejderne tilbydes vacciner, fordi de skal rydde op efter de hjemløse romaer og østeuropæeres ekskrementer.

De hjemløse romaer og østeuropæere blev i sidste uge igen centrum for offentlighedens forargelse, da Berlingske kunne fortælle, at hjemløse André Christiansen var blevet opkrævet penge af romaer og østeuropæere. To gange på to måneder er han blevet vækket af fremmede mænd, som han beskriver som romaer, der har opkrævet ham 500 kr. for at overnatte på gaden.